送智齊師出峽
作者：王灼
朝代：宋

paragraphs: 齊師成都來，春風掀竹笠。
自云十五年，參學事未畢。
得錢買小舟，湖南尋佛日。
胸中有此老，如飯不下嗌。
誓竭牛馬走，往供薪水役。
儻諧一大事，歸來卧蓬蓽。
此老吾所聞，機用飛霹靂。
高提倚天劍，萬里無行迹。
師欲嬰其鋒，意氣真絕出。
巫峽柁聲轉，湘江帆影急。
行矣毋滯淫，坐夏猶可及。
寄語花藥市，爲我留一席。